ועדת הכלכלה, כנסת 24, פרוטוקול מספר 233, 2022-05-16 09:30

מיכאל ביטון: בוקר טוב לכולם, אנחנו שמחים לפתוח את דיוני ועדת הכלכלה לשבוע זה, ידינו עמוסות ויש מגוון דיונים.

מיכאל ביטון: בפתח הישיבה אני רוצה לברך את הרוח החדשה שנשמעת במו"מ בין שר החקלאות עודד פורר, כמובן בגיבוי שר האוצר, לבין נציגי החקלאים גם בענף ההטלה וגם בענף הצומח.

מיכאל ביטון: הדבר הזה שבו יושבים ומדברים ומנסים כל אחד להקשיב לכאבים ולדאגות של האחר, לצמצם פערים ולהביא נוסח הסכמות של רפורמה בחקלאות, גם בענף הצומח וגם בענף ההטלה, זאת הדרך וזאת הגישה והרוח הטובה שהחלה בפגישות אתמול צריכה להתכנס לנוסח הסכמות, ואנחנו כוועדת כלכלה נהיה ראשונים לאשר פה תקנות גם בעולם ההטלה וגם בעולם הצומח, שיבטאו את ההסכמות.

מיכאל ביטון: גם נוכל לבצע רפורמה וגם באווירה טובה.

מיכאל ביטון: אני קורא גם לנציגי ארגוני החקלאים ולחקלאים עצמם, וגם לנציגי האוצר ומשרד החקלאות, בשבוע הקריטי הזה, בשבועיים הללו, שבו קיום המו"מ בעיצומו, לגזור כל אחד על השני איפוק בהתבטאויות התקשורתיות, במסרים התקשורתיים, על מנת שזה לא יחבל באווירת המו"מ.

מיכאל ביטון: אנחנו כוועדת כלכלה גם זמינים ונכונים לעשות את העבודה החוקית של אישור כל התקנות הנגזרות מההסכמות הללו, אבל גם נכונים לעסוק בגישור ובצמצום הפערים.

מיכאל ביטון: תבורכו, מי שיצר את האווירה הטובה שמתחילה אתמול, ושזה יימשך עד להכרעה טובה בתחום הזה.

מיכאל ביטון: נעבור לסדר היום.

מיכאל ביטון: אנחנו עוסקים בהצעת תקנות סמכויות מיוחדות להתמודדות עם נגיף הקורונה החדש, הגבלות על הפעלת שדות תעופה, טיסות והפלגות נופש.

מיכאל ביטון: הנושא הזה מגיע אלינו מעת לעת ובאופן כללי, זה שאנחנו נדרשים להקל זה דבר מצוין ולכן לא נגזים בדיון היום, כי בסך הכל הגישה היא להקל.

מיכאל ביטון: ההקלות האלה יהיו בתוקף רק שבועיים, כי הממשלה נדרשת להכריז על מצב מיוחד מסוים שמתוכו נוכל להטיל שוב פעם את התקנות הללו, והיא צריכה לעשות את תפקידה בשבועיים הקרובים כך שנידרש להתכנס פה בעוד שבועיים לאותו עניין, אבל אם נעשה את זה יעיל וטוב אז אין בעיה.

מיכאל ביטון: טל פוקס, עו"ד, משרד הבריאות, נא להציג את התקנות.

טל פוקס: שלום.

טל פוקס: אז באמת אני גם אעדכן במקביל שהממשלה החליטה לא להאריך את תקנות חובת ביצוע בדיקה שקבעו חובת בדיקה בכניסה לישראל וחובת בדיקה 72 שעות לזרים לפני הכניסה לישראל, והתקנות האלה בעצם מוחקות את כל ההפניות לתקנות האלה ובעצם מבטלות את ההחלה שהיתה של החובה לאדם גם על העלייה לטיסה וגם לפני עלייה להפלגה.

טל פוקס: בנוסף לזה גם חובת בדיקה שהיתה קבועה כאן, בדיקה לפני עלייה להפלגת נופש היוצאת מישראל, גם היא בוטלה.

טל פוקס: כלומר כל הבדיקות בכניסה או ביציאה מישראל בוטלו.

טל פוקס: מה שעוד בוטל בתקנות האלה אלה הוראות בשיח עם רשות התעופה האזרחית שכבר אין בהן צורך, בגלל שהסטנדרט הבינ"ל השתנה, כמו מחיקה של חובת הניקיון של כלי טיס, והחובה להציב מוצרי הגיינה וכדומה.

טל פוקס: וחוץ מזה יש באמת הארכה של התקנות עד ה- 2 ביוני.

מיכאל ביטון: תודה רבה.

מיכאל ביטון: יש בכל זאת הסתייגויות או עניינים שמטרידים?

מיכאל ביטון: מנו ספנות, בבקשה.

מיכאל ביטון: קצר.

מורן מנו: תודה.

מורן מנו: שמי מורן מנו, "מנו ספנות".

מורן מנו: ראשית אני מודה על ההקלות שנוצרו.

מורן מנו: עם זאת, יש לנו הסתייגות לגבי טופס יציאה מישראל שקרוי שם טופס כניסה לישראל, ראשית זה יוצר המון בלבול, מדובר בטופס מורכב עם הרבה מאד שדות ומידע שאנשים צריכים להזין, הרבה מהמידע הזה גם ככה קיים במאגרי המידע פה בישראל, מתי אדם נכנס וכו'.

מורן מנו: למעשה אנחנו מתמודדים עם כ- 90% מהלקוחות שלא יודעים למלא את הטפסים האלה ואנחנו צריכים לעשות את העבודה במהלך עליית הנוסעים.

מורן מנו: זה יוצר עומסים מאד כבדים, הרבה מאד בלגאן, ואנחנו צריכים לעמוד באיזשהו slot קבוע שנמל חיפה נותן לנו.

מורן מנו: בסופו של דבר מדובר בטופס שיש בו הרבה מאד שדות להכיל, אבל מגיעים לאיזושהי הצהרה שהיא לדעתי התייתרה כבר לאור הדברים, בעיקר כשאין כבר מדינות אדומות ואין חובת בידוד, ואנשים בלחץ, ממלאים את הטופס הזה, מסמנים ב-V, וגם לטעמי ההסכמה המהירה הזו היא כמו הסכמה על תקנון בחוזה אחיד, היא הסכמה שאנשים לא מתעמקים בה, אז שוב, יש פה הרבה מאד בירוקרטיה שיוצר הדבר הזה, ואני לא יודע אם התועלת משתלמת פה.

מיכאל ביטון: תודה, מורן.

משה מנו: אני רק רוצה להוסיף פה עוד מילה אחת.

משה מנו: כשהלחץ הזה מתבטא בפרק זמן מאד קצר, זה יוצר אלימות מאד קשה בנמל, עד למצב שעובדי חברתי קיבלו מכות, זו סכנה ביטחונית ובטיחותית, אני לא חושב שהתפקיד של חברה פרטית הוא להוות אמצעי אכיפה, ואם זה כל כך חשוב אז שמשרד הבריאות ישים גם דלפק כמו ביקורת הגבולות, המשטרה, המכס, שגם הוא ישים דלפק והוא יטפל בזה.

משה מנו: אנחנו לא אמצעי אכיפה.

מיכאל ביטון: מה זו האלימות שאתה מספר עליה?

משה מנו: תשמע, אנשים נמצאים שמה בלחץ.

משה מנו: אני מדבר איתך על מאות ועל אלפים של אנשים.

משה מנו: יש להם סך הכל שעתיים.

מיכאל ביטון: מה הם בלחץ?

מיכאל ביטון: האונייה זזה בלעדיהם?

מיכאל ביטון: לא הבנתי.

משה מנו: ודאי וודאי.

משה מנו: כי יש לנוslot של זמן.

משה מנו: הנמל הקציב לנו.

מיכאל ביטון: האונייה זזה למרות שלא כולם עלו?

מורן מנו: לא, אני אסביר.

מורן מנו: אנחנו לא מסוגלים להשלים את הטפסים האלה עבור כולם.

מורן מנו: אנחנו לא יכולים.

מיכאל ביטון: הבנתי את הבעיה, אבל לא צריך - - -

מורן מנו: אז אנשים מתעצבנים שהם לא יודעים.

מיכאל ביטון: חברים, לא צריך לתאר מציאות של מלחמה.

מיכאל ביטון: אנשים יוצאים לנופש, האונייה לא זזה עד שכולם עלו, אז זה עיכוב של שעתיים.

מיכאל ביטון: מה העניין?

מורן מנו: זה לא נכון.

משה מנו: סליחה, אנחנו מפליגים.

משה מנו: גם אם אנחנו משאירים נוסעים.

משה מנו: אם אין לנו ברירה.

מורן מנו: אנחנו מקבלים slot מסוים מהנמל ואחריו סוגרים את השערים.

מיכאל ביטון: גם אם אתה יודע שהבן אדם ברציף?

מיכאל ביטון: כבר הגיע אליך?

מורן מנו: אני חייב לעמוד בזמנים, יש אנייה אחרת אחרינו.

מורן מנו: יש לוחות זמנים מסוימים בנמל, ואלו הדברים.

מיכאל ביטון: טוב, תודה.

מיכאל ביטון: יש דרך, טל, לפשט, לקצר, להתייחס להערה הזאת?

טל פוקס: כן, אני אתייחס כמיטב יכולתי.

טל פוקס: אני יודעת בוודאות שאנחנו עושים כל הזמן מאמצים כדי לפשט את הטופס, לקצר אותו, שדות שאנחנו לא צריכים ואנחנו יכולים להשלים דרך רשות האוכלוסין או דרך אמצעים אחרים אנחנו לא מבקשים אותם, הטופס הפך להיות הרבה הרבה יותר קצר ממה שהוא היה בעבר, ואנחנו ממשיכים לראות אם אפשר לייתר את הטופס.

טל פוקס: גם אנחנו מבחינתנו מעדיפים שלא להטריד אנשים וגם לקבל מידע אמין יותר אם זה אפשרי, אז אנחנו עושים את המאמצים האלה.

מיכאל ביטון: הטופס הזה מתמלא גם בטיסות?

טל פוקס: הוא מתמלא כמובן בטיסות, זה לא שונה בכלל מטיסות שלפני כל טיסה, וגם הפלגה של זרים אגב, גם היא, לפני שנכנסים לישראל צריכים למלא את הטופס.

טל פוקס: כאן בעצם אמרנו שהם יכולים, אנחנו מוותרים על הנוסעים, הם לא יצטרכו למלא את זה בחו"ל, הם יכולים למלא את זה בארץ.

טל פוקס: ובעצם לתפיסתי זו הקלה, כי במקום שהבלגאן יהיה במהלך הטיול אז הוא כאן לפני, אבל אפשר אם אתם מעדיפים אולי לשנות את המועד, אפשר לבחון את זה.

מיכאל ביטון: מה זאת אומרת במהלך הטיול?

מיכאל ביטון: שהוא כבר באנייה וממלא את הטופס?

טל פוקס: לא, לפני החזרה לישראל.

מורן מנו: זה עדיף.

טל פוקס: אז אפשר לבחון את זה, אבל כרגע - - -

מיכאל ביטון: אבל אפשר להגיד, לפני העלייה או במהלך ההפלגה?

טל פוקס: לא רגע, יש מטרה לזה, הסיבה שזה הוצב לפני הכניסה זה כי אנחנו פה מסתכלים על ההפלגה הזאת, אנחנו רוצים שמראש הם לא יעלו חולים.

טל פוקס: אז יש לזה רציונל למה זה לפני.

מיכאל ביטון: ולמה בכל זאת אפשר במהלך?

טל פוקס: פשוט טיסה היא אמצעי תחבורה אחד, הטיסה היא לא טיול שנתי שעכשיו עושים עצירה בכל מיני מקומות וממשיכים להיות על טיסה ביחד כל הזמן.

טל פוקס: אז זה שונה, כי הם פשוט עולים לפני הטיסה לישראל.

טל פוקס: ורק אני רוצה להגיד עוד משהו אחד קטן, שטופס נוסע נכנס הוא מאד חשוב למשרד הבריאות, זאת הסיבה המרכזית, אפשר לומר, שאנחנו מבקשים להאריך את תקנות התעופה.

מיכאל ביטון: מילאת פעם טופס כזה בעצמך?

טל פוקס: בוודאי, כל אדם שנכנס לישראל צריך למלא אותו.

מיכאל ביטון: והיה לך קל למלא את הטופס?

טל פוקס: כן, והוא התקצר עוד מאז.

טל פוקס: כל אדם שנכנס לישראל, לפני טיסה אתה צריך למלא את זה.

טל פוקס: אבל אני גם רוצה להגיד שההערה הזאת הובאה אם אני לא טועה שלשום לראשונה, ובאמת עוד לא הספקנו אפילו לבחון את הדברים, ואני גם אגיד שלא שמענו את ההערה הזאת מחברות ספנות אחרות.

משה מנו: אני חייב להגיד משהו, חבר'ה.

מיכאל ביטון: מתי פורסמו התקנות האלה, טל?

מיכאל ביטון: התקנות שנידונות עכשיו, הנוסח הזה.

טל פוקס: הן אושרו בממשלה לפני שהתקבלה ההערה.

מיכאל ביטון: לא, מתי זה הגיע לוועדה שלנו?

טל פוקס: לוועדה שלכם זה הגיע ביום חמישי.

מיכאל ביטון: נו, אז מה את רוצה, מתי הוא יגיב?

מיכאל ביטון: אמרת יומיים.

מיכאל ביטון: זה רק הגיע ביום חמישי.

טל פוקס: לא לא לא, אבל לא היה שינוי.

טל פוקס: זה משהו שקיים כבר מתחילת התקנות, זה לא משהו ששינינו.

טל פוקס: לא היה פה שום שינוי.

משה מנו: יומיים זה היה שבת דרך אגב.

טל פוקס: לא אבל סליחה, אבל לא עשינו שום שינוי.

מיכאל ביטון: לא, אבל "מנו ספנות" אומרים לכם שאם היתה לכם הערה מהותית על טופס, הטופס הזה קיים כבר כמה חודשים.

מורן מנו: כן, אבל אנחנו יצאנו להפלגה הראשונה רק ביום חמישי וחווינו את זה.

טל פוקס: אז אולי יש פה חבלי לידה.

טל פוקס: ויכול להיות שגם אצלכם זה ישתפר.

מיכאל ביטון: אבל רגע, רגע, חבר'ה! מה אתם רבים לי על טפסים?

מיכאל ביטון: בסדר, הבנתי את העניין.

מיכאל ביטון: יוסי פתאל, מנכ"ל לשכת מארגני תיירות נכנסת.

יוסי פתאל: שלום אדוני, תודה רבה.

יוסי פתאל: שתי הערות קצרות.

יוסי פתאל: בשדה התעופה, לגבי תיירים עדיין יש את החובה לבצע בדיקה לפני הגעה לישראל.

טל פוקס: אין את החובה הזאת.

מיכאל ביטון: אין חובה, יוסי.

טל פוקס: בוטלה מבחינתנו.

יוסי פתאל: אין חובה לעשות בדיקה לפני שהם עולים לטיסה?

מיכאל ביטון: החל מה- 21 במאי אין חובה כזאת.

יוסי פתאל: אני המום.

יוסי פתאל: תודה.

מיכאל ביטון: המום לטובה.

מיכאל ביטון: תגיד, אני המום לטובה.

מיכאל ביטון: גם על הטוב צריך לברך.

מיכאל ביטון: מנו תשלים את דבריך, בקצרה בבקשה.

משה מנו: אני רוצה לומר שאנחנו מדברים, במיוחד בתקופה הזאת, הרבה אנשים מבוגרים מפליגים אצלנו, באים עם פיליפיניות וכל מיני מטפלות דוברי רוסית ופיליפינית וקצת אנגלית, והטופס הזה הוא בלתי אפשרי בשבילם, הוא בלתי אפשרי.

משה מנו: זה בלתי אפשרי, אנחנו לא יכולים להשתלט על זה.

מורן מנו: אני מציע שאנשי משרד הבריאות יגיעו לנמל ויראו עם מה אנחנו צריכים להתמודד, אז יהיה יותר קל.

מיכאל ביטון: פעם אחת תבקרו, אני אשמח באמת שתראו בעיניים.

טל פוקס: למיטב ידיעתי ביקרו, גורמי המקצוע.

משה מנו: משרד התחבורה ביקר, לא אתם.

טל פוקס: לא לא, לא רק.

מיכאל ביטון: טל, לא להתנגח.

מיכאל ביטון: מה אתם מתנגחים?

מיכאל ביטון: כולה עניין בירוקרטי של טופס, אתם גם מזה מגיעים לניגוח?

מיכאל ביטון: פשוט תלכו לבקר בעלייה לאונייה ותראו איך זה נראה ומה ניתן לעשות, יש לכם שבועיים לתקן את הטופס הזה כי זה מגיע לפה שוב בעוד שבועיים.

מיכאל ביטון: אז בשבועיים האלה, יש הפלגה בשבועיים האלה?

משה מנו: שתי הפלגות.

מיכאל ביטון: אז תיסעי לשם, טל, ותנסו לפשט את הטופס עד הפעם הבאה.

מיכאל ביטון: עכשיו נא להקריא את התקנה.

טל פוקס: תקנות סמכויות מיוחדות להתמודדות עם נגיף הקורונה החדש, (הוראת שעה) (הגבלות על הפעלת שדות תעופה), (טיסות והפלגות נופש), תיקון מספר 11, התשפ"ב – 2022.

טל פוקס: בתוקף סמכותה לפי סעיפים 4(א)(2), 12 ו-23 עד 25 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף – 2020, להלן החוק, ובאישור וועדת הכלכלה של הכנסת, מתקינה הממשלה תקנות אלה: יש פה איזושהי תיקון של טעות עבר של איזושהי אפשרות שנתנו לנוסע נכנס, ובטעות לא תוקנה גם על איש צוות, אז זה התיקון הזה.

טל פוקס: תקנה 19, לא אמרתי מקודם, זו תקנה שעוסקת בחובה לרווח את המרווחים בין המושבים כך שיהיה כמה שיותר מרחק, אז זו התקנה שגם בוטלה, תוך שיח עם רשות התעופה האזרחית.

מיכאל ביטון: טל, איפה שיש משהו מהותי בהקראה שלך, אז תני הסבר גם.

טל פוקס: כן, אני עשיתי את זה.

מיכאל ביטון: לאנשים פשוטים, לא לעורכי דין.

טל פוקס: אין בעיה.

טל פוקס: חוץ מהמקומות שבהם הסברתי, כל השאר הן פשוט התאמות לכך שחובת ביצוע הבדיקה מבוטלת, גם לפני הכניסה לישראל וגם אחרי הכניסה לישראל.

טל פוקס: בתקנה 35 לתקנות העיקריות, זה סעיף העבירות הפליליות, אז גם הוא מתוקן בהתאם לביטול הבדיקות:

טל פוקס: זו הארכת התוקף.

טל פוקס: עכשיו יש פה שני תיקונים של נוסח בהמשך להערת הייעוץ המשפטי של הוועדה, שהם באמת נכונים, והנוסח כבר יפורסם עם התיקונים האלה:

טל פוקס: אז בתוספת השנייה לתקנות העיקריות בחלק ג', פריט (3)(א) יימחק, התוספת השלישית לתקנות העיקריות – בטלה.

טל פוקס: בעצם כל ההקלות מתחילות ב- 21 במאי, יחד עם פקיעת התוקף של תקנות חובת ביצוע הבדיקה, בחצות בין ה- 20 ל- 21 במאי.

מיכאל ביטון: יפה.

מיכאל ביטון: ואביגיל, ההערה תיושם בפעם הבאה או כבר הפעם, ההערה שהערת להם?

אביגיל כספי: לא, הערתי לגבי העניין של צו בידוד בית, מה שקבע את חובות הבידוד, אין בינו לבין מה שקבוע בתקנות התאמה.

אביגיל כספי: ובגלל שתיקנו את צו בידוד בית, תיארתי את זה עכשיו שבעצם צריך לעשות את ההתאמה לצו בידוד בית.

מיכאל ביטון: הם יעשו את זה בשבועיים הקרובים?

אביגיל כספי: נציגי משרד הבריאות אמרו שהם ישקלו את זה לקראת התיקון הבא, כי אם התקנות לא יוארכו.

מיכאל ביטון: יפה, אז ככה.

מיכאל ביטון: ראשית, סעי לבקר שם טל עם כל מי שאת רוצה לראות בעיניים את ההתנהלות ותנסו לפשט את הטופס ולראות מה נחוץ, ואם הטופס בעצמו נחוץ.

מיכאל ביטון: אני מבין שאייל אטיאס מחברת MSC תומך בקשיים האלה של הטופס, אתה רוצה להגיד משהו או שאני מייצג אותך נאמנה?

מיכאל ביטון: בסדר גמור, אז גם להם יש קשיים כאלה, אז להקשיב גם לחברת MSC בהערות שלהם על הנוהל, ולנסות להביא בעוד שבועיים חידוש תקנה שיש בה או טופס פשוט או ביטול הטופס.

מיכאל ביטון: אני סומך עליכם, אבל את תראי את הדברים בעיניים, ומכלי ראשון תספרי לנו מה קורה שם.

מיכאל ביטון: מי בעד התקנה?

מיכאל ביטון: אני בעד.

מיכאל ביטון: אין מתנגדים.

מיכאל ביטון: אין נמנעים.

מיכאל ביטון: התקנה אושרה התקנה מאושרת.

מיכאל ביטון: אני נועל את הישיבה.

מיכאל ביטון: תודה רבה.